Diari Oficial de la Generalitat Valenciana


Sumari del DOGV 3061, del 21-08-1997 (1997/9199)

ORDRE de 4 de juliol de 1997, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu de la Província de Castelló, III part.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3061

Data del DOGV
:   21-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9199


Data del document
:   04-07-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 4 de juliol de 1997, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu de la Província de Castelló, III part.  
La Conselleria d'Agricultura, Pesca i Alimentació té, entre els seus objectius prioritaris, la modernització del regadiu valencià i la reutilització d'aigües residuals. Això comporta la realització d'obres que milloren la gestió dels recursos hídrics adequant les infraestructures als moderns sistemes de reg.  
Diversos organismes i entitats de reg de la província de Castelló, han demostrat interès en la transformació del regatge tradicional pel regatge localitzat, com també la reutilització d'aigües residuals i la millora de la gestió dels recursos hídrics, interès que coincideix amb el de la Conselleria d'Agricultura, Pesca i Alimentació, palès per mitjà de l'aprovació, a través de l'Ordre de 26 d'abril de 1996, del Pla d'Obres per a la Millora i Modernització del Regadiu de la Província de Castelló, II part, en fase d'execució.  
El pla d'obres redactat com a III part considera actuacions als municipis d'Almassora, Almenara, Alquerías del Niño Perdido, Artana, Burriana, Castellnovo, Castelló de la Plana, Chilches, Moncofa, Nules, Peñíscola, San Jorge, San Rafael del Río, Torreblanca, la Vall d'Uixó, Vila-real i Vinaròs.  
Les actuacions previstes són les necessàries per a la reutilització d'aigües residuals depurades, la modernització del regadiu i la bona gestió de l'aigua per mitjà de l'increment de l'eficàcia del reg i la implantació de regatge localitzat, com també l'adequació de la xarxa viària a les necessitats actuals. Amb aquestes actuacions, es pretén obtenir beneficis de caràcter social, agronòmic i econòmic, com ara evitar regatges nocturns, substituir aigües depurades per aigües provinents d'aqüífers sobreexplotats, augmentar la capacitat d'embassament, estalviar aigua, fomentar el regatge en comú, etc.  
En virtut d'això, a proposta de la Direcció General de Regadius i Estructures Agràries, i en ús de les facultats que tinc atribuïdes,  
ORDENE  
Article 1  
S'aprova el Pla d'Obres d'Interès General per a la Millora i Modernització del Regadiu de la Província de Castelló, III part.  
Article 2  
D'acord amb l'article 62 de la Llei de Reforma i Desenvolupament Agrari i els decrets 151/1990 de 17 de setembre, 169/1991 de 30 de setembre, 13/1995 de 10 de gener, i 39/1995 de 7 de març, del Consell de la Generalitat Valenciana, les obres de construcció d'embassaments i dipòsits de regulació, instal·lacions elevadores i grups de pressió amb les corresponents instal·lacions electromecàniques, xarxes o conduccions principals de reg, instal·lacions de filtració, canonades i conduccions d'impulsió i interconnexió, línies elèctriques, centres de transformació i sistemes d'informatització, automatització i control, millora d'equipament de sondatges i les seues instal·lacions electromecàniques, condicionament de séquies i desguassos, com també la millora i el condicionament de camins rurals, queden classificades com interès general, en el grup a) de l'article 61 de la Llei de Reforma i Desenvolupament Agrari esmentada.  
DISPOSICIONS FINALS  
Primera  
La Direcció General de Regadius i Estructures Agràries dictarà les normes complementàries per a la millor aplicació de tot allò que es disposa en aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 4 de juliol de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ